ОЙУУНУСКАЙ СУОЛУНАН

(Олоҥхо тойуктан быһа тардан)

Петр Попов-Ачыкы Бүөтүр

Ини-бии Эстэркэстэр

Игирэ эдьиийдэрин

Маанылаах соҕотох уола

Майысыай оҕонньор,

Баайдар үөҕэллэринэн

Бассабыыктан махчайбыт,

Бастыҥ бартысаан аатырбыт

Баламат айыытыгар

Норуот өстөөҕө аатыран,

Баламат айыытыгар

Норуот өстөөҕө аатыран,

Тутуллан, бохсуллан баран

Көннөрүү кэлэр кэмигэр

Көҥүлүн быраабын ылан

Атынан үлэлиир

"Абыралга" тиксэн сырыттаҕына

Тустаах тойон баргыйан,

Туһааннаан дьаһайда:

- "Санчааска тиийэҥҥин

Саараабыт өстөөҕү ылаҥҥын

Кэҥкэмэ аппатыгар илдьэн,

Кэбэлитэн кэл".

Майыһыай оҕонньор

Баттаҕа турбахтаата:

-Хайа муҥнааҕы

Харайыах бэйэм буоллаҕай?-

Харааста санаата

Хараҕын сотунна.

Кэҥкэмэҕэ илдьэн

Кэбэлитэр киһитин

Одуулаан болҕойон көрбүтэ

Ойуунускай эбит,

Убаастабыллаах салайааччыта

Уруккута доҕоро

Бу айыламмытын көрөн

Мунна-уоһа тулларга дылы гынна.

Туох эрэ ыга тайанна,

Туох тобулу харбаата.

Тыынын кыайан ылбакка

Тыҥырахтыы-бөтүөхтүү турда.

- "Сорум эбит!" -кыланаат,

Со5отохто өй киирдэ.

Ким эрэ иһиттэҕэ дии санаат,

Кэннин-иннин көрүннэ.

Хата, бэйэтэ эрэ эбит.

Хайаан ким да истибэтэ,

Куттала ааһа быһыытыйда

"Куоттара охсуохха", - диэтэ

Таһыгар баар хоппоттон

Таҥас сытарын булла,

Былатыанын суулаата,

Былаат курдук көтөхтө.

Түҥ-таҥ үктэнэн

Дьөгдьөрүйэн таһырдьа куотта.

Киһитин кистии-саба тиэйдэ.

Ким эрэ түбэһиэ диэн сэрэннэ.

Түүҥҥү хараҥа ортотунан

Түҥкэлитэн айаннаата.

Кучугуратан-хачыгыратан

Куорат таһыгар тиийдэ:

- "Тоҕо мин аппаҕа барабын...

Дьон бөҕө кырамтата

Толору кыстаммыт сиригэр...

Туох албаһы булабын?!"

Майыһыай араастаан аттарда...

Барыллан үгүһү ырытта.

- "Баҕар, кырдьык кыламныа"

Баара биллэр сиргэ кистиэххэ", -диэтэ.

Кыккырытан, сиппилитэн

Кылаабыһаҕа кэллэ.

Дьэбириэйдэрин уҥуохтарын диэки

Дириҥ иччитэх иини булла.

Икки кылаабыһа икки ардыгар

Илдьэ кэлбитин ууран

Көмөн-таыйан бүтэрдэ.

Көрбөхтөөн балачча турда.

- "Былатыан, баалаама, бырастыы!

Быһата кыаҕым суох",-диэхтээтэ.

Дьэбириэйдии ботугураата.

Дьиэтигэр саһан тиийэн тохтууһу.

Оччоҕо Кэҥкэмэҕэ тириэттим дииригэр

Оруннаах курдук буолууһу...

\* \* \*

Ойуунускай өлбүтүн

Отучча киһилээх хаамыраҕа

Миискэ-тоҥсуур көмөтүнэн

Биллилэр кэһээ тута

Тигээйи уйатын тоҕо тарпыттыы

Тигинэһэ түстүлэр.

- "Уон иккигэ са5алыыбыт көмүүнү

Ойуунускай кэриэһигэр

Уонна кини ырыаларын

Уохпут ханыар диэри", - диэн

Бииртэн биир камераҕа

Биллэрдэ биир камераҕа

Биллэрдэ миискэ-тоҥсуур.

Үс татым эркиҥҥэ

Үс мэҥэһик лааппыларга

Утуйан дьолломмут

Уонча киһи, уоннааааҕыта

Тууга киибит мунду курдук

Тура мөхсө сылдааччы

Отучча киһи ан

Оргууй симсэ түстүлэр.

Өр-өтөр буолбата,

Үлэхтээх чаас кэллэ.

Дараҕар саннын хамнатан

Тараас бэйэтэ саҕалаата:

Көмүү ырыата сыналыйда,

Күөйэ-хаайа иҥиэтиннэ,

Хара сору сатыылатан,

Камера аайы эҥсэлийдэ...

- Сарсыарда биэскэ диэри

Сабар-бобор кыахтара суох

Хараҥа түүн барахсан

Хаайыылаахха халыҥ хахха,

Өлүү-аһыы кэрэһитин

Өйтөн-сүрэхтэн үүрэн,

Ойуунускай ырыаларын

Ордорбокко ньиргитиэҕиҥ!

Былааһы сэбиэккэ бастатыаҕыҥ,-

Власьевич Миитэрэй быһаарда.

Үтүрүһэ-үтүрүһэ,

Үстүүн Нэхсоороп сэҥээрдэ.

Токоолоһон сураһан,

Туралысов чобооххойдо,

Дьиппинийэ өрүкүйдэ

Дьирибинэ-Саввин

Тулатын көрөн ылаат,

Лоҥкуначчы саҕалаата Тараас

Сэтинньи диэн тардарын кытта

Сэттистиир диэн тыл силлиэрдэ,

Халыйан доргуйа түллэҥнээт,

Хаамыра аайытын тарҕаата

Корпуһу бүтүннүү эргийээт,

Куугунуу тигинии ньиргийдэ.

Уруйдаан-уруйдаан!-

Уопсай хор хоһун хос ылланна.

Хаайыы дьиэ бүтүннүү

Хайыта ыстаныах айылаах

Титирии, дирбийэ олордо.

Тиҥилэх тыастара хойунна.

Харабыллар обургулар

Хайыахтарын билбэккэ

Харахтарын тиэрэ көрдүлэр,

Хатааһыннарын "бэрийдилэр".

Хал5ан нөҥүө: "Тохтооҥ!"-диэн

Хаһыытастылар суолтатыгар,

Утуу-субуу хатыланан

Ойуунускай ырыалара

Уһун түүнү быһа

Уоскуйбакка дуораһыйда.

//Чолбон.-2018.-№11.-С.32-33